El Jardí de la Devesa del Castell obri al públic el 7 de maig
2025-07-24

Dissabte que ve 7 de maig, el Jardí de la Devesa del Castell obrirà les seues portes a tots els visitants que vulguen invertir una estona del cap de setmana, coneixent, passejant i gaudint d’aquest particular pulmó verd, situat en ple nucli antic de Burjassot. L’obertura gratuïta d’aquest bell jardí és fruit de l’acord de col·laboració entre l’Ajuntament de Burjassot i el Col·legi Major Sant Joan de Ribera, entitat propietària d’aquest espai verd.

El Jardí obrirà el pròxim 7 de maig i podrà visitar-se tant el dissabte 7 com el diumenge 8, de 10 a 20:30 h, ininterrompudament. Al maig, també obrirà al públic, el cap de setmana del 21 i el 22 de maig, amb el mateix horari. El Jardí s’obrirà dos caps de setmana per mes i ja estan programats els caps de setmana de visita, de maig a desembre. Entre els mesos de maig a setembre, l’horari de visita serà de 10 a 20:30 h, mentre que durant els mesos d’octubre a abril, l’horari de visita serà de 10 a 19:30h. Per a realitzar la visita, no cal fer cap tipus de reserva.

HORARIS DE VISITA

Al juny, el Jardí podrà visitar-se els caps de setmana del 4 i el 5 de juny i del 18 i 19 de juny. Al juliol, estarà obert els dies 2 i 3, 16 i 17 i 30 i 31. A l’agost, es podrà visitar els dies 13 i 14 i 27 i 28 mentre que al setembre, es podrà visitar els dies 10 i 11 i 24 i 25. A l’octubre, el Jardí obrirà les seues portes el cap de setmana del 8 i 9 i també el cap de setmana del 22 i el 23. Al novembre, es podrà visitar els dies 5 i 6 i els dies 19 i 20, mentre que al desembre estarà obert el cap de setmana del 3 i 4 i el cap de setmana del 17 i 18.

Durant els últims mesos, des de la Regidoria de Serveis Municipals del Consistori i amb el treball de la Brigada d’Obres Municipal, s’ha estat duent a terme un intens treball de neteja i adequació d’aquest jardí, fins ara tancat al públic perquè, a partir d’ara, siga del gaudi, tant de ciutadans i ciutadanes de Burjassot, com de visitants procedents d’altres llocs.

El Jardí de la Devesa del Castell reuneix en el seu interior una bona representació d’espècies típiques de la vegetació i el bosc mediterranis sent abundants els pins bords, les garroferes, les alzines, els eucaliptus, els margallons o les murtes, entre altres espècies. A més, el Jardí, la ruta visitable del qual s’ha senyalitzat amb peanyes explicatives de les principals espècies que l’habiten, està sembrat de llocs idíl·lics per a passejar o asseure’s per gaudir d’aquest bell lloc, molts anys tancats i ara obert per a sort de tots.